TOShKENT DAVLAT TEXNIKA UNIVERSITETIDA KADRLAR TAYYoRLASh TARKIBINI TAKOMILLAShTIRISh TO‘G‘RISIDA

Aviatsiya texnikasi ishlab chiqarish va undan foydalanish sohasida yuqori malakali mutaxassislar tayyorlashni tashkil etishni takomillashtirish va uning sifatini oshirish, buning uchun zamonaviy talablarga javob beradigan zarur o‘quv va moddiy-texnik bazani yaratish, umumtexnik va maxsus predmetlar o‘rtasidagi predmetlararo uzviy aloqalarni ta’minlash, bo‘lajak mutaxassislarni o‘qitish jarayonini ularning kasb malakalarini egallashi bilan bog‘lanishini kuchaytirish maqsadida Vazirlar Mahkamasi qaror qiladi:
 1. O‘zbekiston Respublikasi Oliy va o‘rta maxsus ta’lim vazirligi, “O‘zbekiston havo yo‘llari” milliy aviakompaniyasi, “Chkalov nomidagi Toshkent aviatsiya ishlab chiqarish birlashmasi” davlat-aksiyadorlik jamiyatining Toshkent davlat aviatsiya institutini tugatish va uning negizida Toshkent davlat texnika universitetining Aviatsiya fakultetini tashkil etish to‘g‘risidagi taklifi qabul qilinsin.
 4. Toshkent davlat texnika universitetining Aviatsiya fakultetiga 2008/2009 o‘quv yili uchun “Samolyotsozlik”, “Aviatsiya va raketa-kosmik texnikadan foydalanish”, “Uchish apparatlari va aeroportlarning radioelektron asbob-uskunalaridan foydalanish” hamda “Havodagi harakatlarni boshqarish” yo‘nalishlari bo‘yicha qabul qilish umumiy kvotasi bakalavrlar tayyorlash bo‘yicha 100 kishi, shu jumladan davlat grantlari bo‘yicha 40 kishi va pulli-kontrakt asosida 60 kishi etib belgilansin, bunda har bir yo‘nalish bo‘yicha umumiy kvotaning 25 kishidan, shu jumladan davlat grantlari bo‘yicha 10 kishi va pulli-kontrakt asosida 15 kishi bo‘lishi nazarda tutilsin.
 O‘zbekiston Respublikasi Oliy va o‘rta maxsus ta’lim vazirligi, Iqtisodiyot vazirligi, Moliya vazirligi manfaatdor tuzilmalar bilan birgalikda kelgusi yillarda Toshkent davlat texnika universitetining Aviatsiya fakultetiga ta’limning aniq yo‘nalishlari bo‘yicha o‘qishga qabul qilish kvotasini belgilashda respublika korxonalari va iqtisodiyoti sohalari uchun tayyorlanayotgan mutaxassislarga bo‘lgan aniq ehtiyojdan kelib chiqsinlar.
 5. O‘zbekiston Respublikasi Oliy va o‘rta maxsus ta’lim vazirligi, Davlat mulki qo‘mitasi tugatilayotgan Toshkent davlat aviatsiya institutining 2-ilovaga muvofiq binolari va inshootlarini, boshqa mol-mulki hamda aktivlarini Toshkent davlat texnika universiteti balansiga bepul o‘tkazsinlar.
 Toshkent davlat texnika universiteti Toshkent shahar hokimligi bilan birgalikda 2008-yil 20-avgustgacha bo‘lgan muddatda 2-ilovaga muvofiq berilgan binolarni, ularga o‘zga tuzilmalarning joylashtirilishiga yo‘l qo‘ymasdan, ulardan faqat o‘quv jarayonida foydalanish uchun tayyorlashni ta’minlasin.
 6. Toshkent davlat aviatsiya instituti tugatilishi va uning negizida Toshkent davlat texnika universiteti Aviatsiya fakultetining tashkil etilishi bilan bog‘liq ishlarni muvofiqlashtirish uchun 3-ilovaga muvofiq tarkibda Komissiya tuzilsin.
 Komissiya (A.P. Parpiyev):
 Toshkent davlat aviatsiya institutining tugatilishi bilan bog‘liq chora-tadbirlar kompleksini qonun hujjatlarida belgilangan tartibda amalga oshirsin;
 Toshkent davlat aviatsiya instituti va uning tarkibiy bo‘linmalari mol-mulkining saqlanishi, Toshkent davlat texnika universiteti balansiga berilgandan so‘ng ulardan maqsadli foydalanilishi ustidan nazoratni ta’minlasin;
 O‘zbekiston Respublikasi Davlat mulki qo‘mitasi bilan birgalikda, tugatilayotgan Toshkent davlat aviatsiya instituti binolari, mol-mulki va aktivlarining Toshkent davlat texnika universiteti balansiga belgilangan tartibda berilishini ta’minlasin.
 7. O‘zbekiston Respublikasi Oliy va o‘rta maxsus ta’lim vazirligi bir oy muddatda:
 Toshkent davlat texnika universiteti tuzilmasini ushbu qaror bilan tasdiqlangan 1-ilovaga muvofiq tuzilma bilan to‘liq muvofiqlashtirsin;
 Toshkent davlat texnika universitetining yangilangan ustavini tasdiqlasin;
 tugatilayotgan Toshkent davlat aviatsiya institutining o‘qiyotgan talabalar kontingentini Toshkent davlat texnika universiteti tarkibiga o‘tkazsin;
 Toshkent davlat texnika universitetining ma’muriy-boshqaruv va o‘quv-yordamchi xodimlari sonini qonun hujjatlarida belgilangan normalarga muvofiqlashtirsin;
 tugatilayotgan Toshkent davlat aviatsiya institutining professor-o‘qituvchilar tarkibini attestatsiyadan o‘tkazsin va Toshkent davlat texnika universitetining Aviatsiya fakulteti kafedralarini yuqori malakali kadrlar bilan ta’minlasin;
 Toshkent davlat aviatsiya instituti huzuridagi akademik litseyni Toshkent davlat texnika universiteti huzuridagi 5-son akademik litsey deb qayta nomlasin;
 o‘quv, laboratoriya va yordamchi bo‘linmalar tarkibi va tuzilmasini qayta ko‘rib chiqsin, bunda universitet faoliyatida, shu jumladan uning binolari va xonalaridan foydalanish masalalarida bir-birini takrorlash va parallelizmga yo‘l qo‘ymaslikni nazarda tutsin.
 9. O‘zbekiston Respublikasi Moliya vazirligi Toshkent davlat texnika universitetining 2008-yil uchun xarajatlar smetasiga ushbu qaror qoidalarini hisobga olgan holda zarur o‘zgartirishlar kiritsin.
 10. O‘zbekiston Respublikasi Mehnat va aholini ijtimoiy muhofaza qilish vazirligi Oliy va o‘rta maxsus ta’lim vazirligi bilan birgalikda Toshkent davlat aviatsiya institutining tugatilishi munosabati bilan bo‘shab qoladigan xodimlarni belgilangan tartibda ishga joylashtirish chora-tadbirlarini ko‘rsin.
 11. O‘zbekiston Respublikasi Oliy va o‘rta maxsus ta’lim vazirligi Adliya vazirligi hamda boshqa manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari R.S. Qosimov zimmasiga yuklansin.